પુરૂષો સ્ત્રીઓની વાત ખાસ ઓછી સાંભળે છે, એની પાછળ અન્ય કારણો પણ જવાબદાર ગણી શકાય તેમ છે. પુરૂષોને મુદ્દાસર (to the point) વાતોમાં રસ હોય છે, જ્યારે સ્ત્રીઓની લંબાણપૂર્વકની વાતો કરવાની ટેવ હોય છે. સ્ત્રીની આ લાંબી વાતોમાં પુરૂષને મર્મ પકડાઈ જાય તો બાકીની વાત સાંભળી ના સાંભળી કરવાની તેની સ્વભાવગત્ આદત છે. પુરૂષોના આવા અભિગમથી સ્ત્રીને એમ થાય છે કે એણે બરાબર સાંભળ્યું નથી અને પરિણામે એકની એક વાત બે-ત્રણવાર કહેવાની લાલચ તે રોકી શકતી નથી. સ્ત્રીઓની આ આદતથી પુરૂષ સહજ રીતે જ ઓછું ઘ્યાન આપતો થઈ જાય છે. કારણ કે એને ખબર હોય છે કે ટીવી ન્યૂઝની જેમ વારંવાર રીપીટ થવાની જ છે! આ તો આંધળે બહેરું કુટાય તેવી વાત થઈ. પુરૂષ બરાબર સાંભળે તે ચોક્કસ કરવા સ્ત્રી એકની એક વાત એક કરતા વધારે વાર કરે છે અને પુરૂષ સ્ત્રીની વાત પાછી ફરી ફરીને થવાની જ છે એ ગણતરીએ ઘ્યાનપૂર્વક સાંભળવાની ચેષ્ટા કરતો નથી! આ વિસંગતતામાંથી ઉત્પન્ન થતા ઘર્ષણને ટાળવા સ્ત્રીઓએ પુરૂષોની સાથે મુદ્દાસર અને સ્પષ્ટ વાત કરવાનો અભિગમ અપનાવવો પડશે. એકવાર આ રીતે વાત થઈ ગઈ પછી તે ફરીથી નહીં જ કરવાની એવી આદત પાડવી પડશે. પુરૂષોએ એ સમજવું પડશે કે સ્ત્રીઓને માત્ર મર્મ કહેવામાં રસ નથી પરંતુ સંપૂર્ણ વિગત આપવામાં રસ છે, માટે જ તેની આખી વાત સાંભળવાની ધીરજ કેળવવી પડશે. જો તમે એની વાત ધીરજથી સાંભળી છે એવું તેને લાગશે તો તે એકની એક વાત વારંવાર નહીં કરે તે નક્કી છે.